**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2015 ԹՎԱԿԱՆԻ ՊԵՏԱԿԱՆ**

**ԲՅՈՒՋԵԻ ԿԱՏԱՐՄԱՆ ՎԵՐԱԲԵՐՅԱԼ**

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՏՆՏԵՍՈՒԹՅԱՆ

# ԸՆԴՀԱՆՈՒՐ ԲՆՈՒԹԱԳԻՐԸ 2015 ԹՎԱԿԱՆԻՆ

2015 թվականի տարեկան տվյալների ամփոփումը ցույց տվեց, որ տնտեսության զարգացման միտումները շարունակվում են, սակայն նախորդ տարվա համեմատ` ավելի դանդաղ տեմպերով: Տարվա առաջին կեսին տնտեսական աճը դրսևորեց արագացման միտումներ, սակայն տարեվերջին այն էապես դանդաղեց, և տարեկան աճը կազմեց 3.0%՝ կրելով հիմնական գործընկեր երկրների տնտեսական անբարենպաստ զարգացումների, մետաղների միջազգային գների նվազման, Ռուսաստանից ներհոսող դրամական փոխանցումների կրճատման արդյունքում իրական տնօրինվող եկամտի նվազման, ինչպես նաև տնտեսությունում վարկավորման մակարդակի նվազման ազդեցությունը, որոնք էապես հակազդվեցին իրականացված հակացիկլիկ հարկաբյուջետային քաղաքականությամբ: Նշված զարգացումների արդյունքում արձանագրվել է ընթացիկ հաշվի բարելավում` պայմանավորված հիմնականում ներմուծման էական կրճատմամբ:

2015 թվականին միջին գնաճը կազմել է 3.7%: Արձանագրվել է պետական բյուջեի եկամուտների անվանական շուրջ 2.0% աճ, ծախսերի գծով` 14.1% աճ: Ամբողջական պահանջարկի խթանման և մասնավոր ներդրումների թույլ ակտիվության բացասական հետևանքները մեղմելու նպատակով 2015 թվականի ընթացքում իրականացվել է ընդլայնող հարկաբյուջետային քաղաքականություն:

***Համախառն առաջարկ***

2015 թվականին արտաքին աշխարհից եկող ոչ բարենպաստ տնտեսական զարգացումների՝ գործընկեր երկրներում տնտեսական ակտիվության և հումքային ապրանքների գների նվազման պայմաններում, տնտեսությունը շարունակում է աճել, ընդ որում՝ հիմնականում արտահանելի ճյուղերի հաշվին: Նախորդ տարվա նկատմամբ գրանցվել է ՀՆԱ-ի 3.0% աճ, ինչը զիջում է նախորդ տարվա ցուցանիշը 0.5 տոկոսային կետով: Ընդ որում ՀՆԱ-ի աճին նպաստել են գյուղատնտեսությունը (2.1 տոկոսային կետ), արդյունաբերությունը (1.0 տոկոսային կետ) և ծառայությունների (0.8 տոկոսային կետ) աճերը, իսկ շինարարությունը (0.4 տոկոսային կետ) բացասաբար է նպաստել տնտեսական աճին: Գործընկեր երկրների տնտեսություններից եկող բացասական զարգացումներն իրենց արտացոլումն են գտել հիմնականում իրական տնօրինվող եկամտի նվազման վրա՝ նպաստելով ծառայությունների նախորդ տարվա համեմատ ցածր աճի ձևավորմանը: Ընդ որում, առևտուրը, որը ներառված է ծառայություններում, նվազել է:

***Գծապատկեր 1.*** 2014-2015 թվականներին տնտեսության ճյուղերի ավելացված արժեքների նպաստումները ՀՆԱ-ի իրական աճին, տոկոսային կետ:

***Արդյունաբերություն[[1]](#footnote-1):*** 2015 թվականին արդյունաբերությունն աճել է պայմանավորված հանքագործական արդյունաբերությամբ: Արձանագրվել է արդյունաբերական արտադրանքի թողարկման ծավալի 5.2% աճ: Չնայած միջազգային շուկայում մետաղների գների նվազման միտումին[[2]](#footnote-2)՝ արդյունաբերությանը հիմնականում նպաստել է հանքագործական արդյունաբերության 50.4% աճը, որը պայմանավորված է Թեղուտի հանքավայրի շահագործմամբ:

Մշակող արդյունաբերությունը նվազել է՝ հիմնականում կրելով արտաքին տնտեսական զարգացումների ազդեցությունը:Մշակող արդյունաբերությունը նվազել է 5.6%-ով, ինչը պայմանավորված է եղել հիմնականում սննդամթերքի (9%), հիմնային մետաղների (15%) և խմիչքների (19.7%) արտադրության ծավալների նվազմամբ: Մշակող արդյունաբերությանը բացասաբար նպաստող ենթաճյուղերի ցուցանիշները պայմանավորված են ինչպես գործընկեր երկրների (հիմնականում Ռուսաստանի) տնտեսական զարգացումների արդյունքում արտաքին պահանջարկի նվազմամբ, այնպես էլ դրամական փոխանցումների անկման հետևանքով իրական տնօրինվող եկամտի նվազմամբ: Մշակող արդյունաբերությանն էական դրական նպաստում է ունեցել ծխախոտային արտադրատեսակների արտադրության 49.1% աճը, որը պայմանավորված է ծխախոտի արտահանման ծավալների աճով:

Էլեկտրաէներգիայի և ջրամատակարարման ճյուղերն աճի ցուցանիշներ են արձանագրել:Էլեկտրաէներգիայի և ջրամատակարարման ճյուղերում արձանագրվել է համապատասխանաբար 6.7% և 10.1% աճ: Էլեկտրաէներգիայի աճը պայմանավորված է եղել էլեկտրաէներգիայի արտահանման 7% աճով և ներմուծման 15.6% նվազմամբ: Արդյունքում` էլեկտրաէներգիայի զուտ արտահանումն աճել է 11.2%-ով: Էլեկտրաէներգիայի արտադրության աճը հիմնականում ապահովվել է ՀԱԷԿ-ի և ՀԷԿ-երի կողմից արտադրության ծավալների համապատասխանաբար 13.1% և 10.7% աճերի հաշվին, իսկ Ջէկ-երի կողմից արտադրված էլեկտրաէներգիան նվազել է 14.8%-ով:

***Գյուղատնտեսություն:*** Գյուղատնտեսությունը երկնիշ աճի ցուցանիշ է արձանագրել` պայմանավորված թե´ էքստենսիվ, թե´ ինտենսիվ գործոններով: 2015 թվականին գյուղատնտեսության համախառն թողարկումն աճել է իրական արտահայտությամբ 11.5%-ով: Գյուղատնտեսության աճը հիմնականում պայմանավորված է եղել բուսաբուծության 15.2% աճով, որն ուղեկցվել է ցանքատարածությունների 5.7% աճով և բնակլիմայական բարենպաստ պայմաններով: Բուսաբուծության աճին ամենամեծ նպաստումն են ունեցել պտուղ, հատապտղի և բանջարեղենի՝ համապատասխանաբար 35% և 10% աճերը: Անասնաբուծությունը և ձկնորսությունը նույնպես նպաստել են գյուղա­տնտեսությանը՝ աճելով համապատասխանաբար 6.1%-ով և 6.4%-ով: Անասնաբու­ծութ­յան ճյուղի աճը պայմանավորված է եղել հիմնականում մսի արտադրության 7.8% աճով: Կաթի և ձվի արտադրությունները նույնպես աճել են՝ համապատասխանաբար 4.0%-ով և 2.8%-ով: Գյուղատնտեսության աճն ուղեկցվել է նաև ոլորտում ներդրումների (կապիտալ շինարարության) 61.9% աճով:

***Շինարարություն:*** Չնայած 2015 թվականին 2014 թվականի համեմատ շինարարության ճյուղի ավելացված արժեքի շուրջ 4% նվազմանը, իրականացված շի­նա­րա­րու­թյան ծավալները մի փոքր աճել են` պայմանավորված միջանկյալ սպառման աճով: Շինարարության ծավալների աճը տեղի է ունեցել հիմնականում միջազգային վարկային միջոցների հաշվին: 2015 թվականին ֆինանսավորման բոլոր աղբյուրների հաշվին իրականացված շի­նա­րա­րու­թյան ծավալները նախորդ տարվա նկատմամբ աճել են 0.3%-ով: Ճյու­ղի աճին հիմնականում նպաստել է միջազգային վարկային միջոցների (20.5%) և մարդասիրական օգնության միջոցների (73.0%) հաշվին իրականացված շինարարության ծավալների աճը: Շինարարության աճի վրա բացասական ազդեցություն է ունեցել հիմնականում համայնքների միջոցների հաշվին իրականացված շինարարության ծավալների 56.2%-ով նվազումը: Շինարարության ծավալների դանդաղ աճը ուղեկցվել է նաև ոլորտի վարկավորման ծավալների նվազմամբ[[3]](#footnote-3):

Շինարարության աճին, ըստ տնտեսական գործունեության տեսակների, 2015 թվականին հիմնականում նպաստել են մշակույթ, զվարճություններ, հանգիստ (2.6 անգամ), անշարժ գույքի հետ կապված (10.1%), առողջապահություն, բնակչության սոցիալական սպասարկում (3.4 անգամ) և գյուղատնտեսության (61.91%) գործունեության տեսակների մասով իրականացված շինարարության ծավալները:

Ըստ տնտեսական գործունեության տեսակների 2015 թվականին շինարարությանը բացասաբար են նպաստել հիմնականում մշակող արդյունաբերության հետ կապված գործունեությանը (72.7%), տրանսպորտին (21.4%), կրթությանը (33.3%) և հանքագործական արդյունաբերությանն (55.9%) ուղղ­վող շինարարության ծավալների նվազումները:

***Ծառայություններ և առևտուր:*** Ծառայությունների աճը՝ դանդաղել, իսկ առևտրի ծավալները նվազել են` կրելով հիմնականում բնակչության տնօրինվող եկամուտների և վարկավորման ծավալների նվազման ազդեցությունը: 2015 թվականի ընթացքում մատուցված ծառա­յու­թյունների ծավալը նախորդ տարվա նկատմամբ աճել է 2.7%-ով, ինչին հիմնականում նպաստել է մշակույթ, զվարճու­թյուն­ներ և հանգիստ գործունեության հետ կապված մատուցված ծառայությունների 68.1% աճը: Տրանսպորտի ոլորտում մատուցված ծառայությունների ծավալների 19.9% նվազումը բացասական նպաստում է ունեցել ոլորտի աճին, ինչը պայմանավորված է ցամաքային տրանսպորտի ենթաոլորտում մատուցված ծառայությունների 14.9% նվազմամբ:

2015 թվականին առևտրի շրջանառությունը նվազել է 8%-ով, ինչը պայմանավորված է եղել մանրածախ, մեծածախ և ավտոմեքենաների առևտրի շրջանառության ծավալների համապատաս­խանաբար 10.1%, 4.2% և 9.8% նվազմամբ:

 Առևտրի նվազումը և ծառայությունների դանդաղ աճը հիմնականում արտերկրից ստացված դրամական փոխանցումների զուտ ներհոսքի կտրուկ նվազման արդյունքում բնակչության իրական տնօրինվող եկամուտների կրճատման, ինչպես նաև վարկավորման իրական ծավալների նվազման հետևանք են[[4]](#footnote-4):

***Տրանսպորտ և կապ:*** 2015 թվականին հանրապետությունում ընդհանուր օգտագործման տրանսպորտով բեռնափոխադրումների ծավալն աճի, իսկ ուղևորափոխադրումների ծավալը՝ նվազման միտում է դրսևորել:

Ընդհանուր օգտագործման տրանսպորտով բեռնափոխադրումների ծավալն աճել է հիմնականում ավտոմոբիլային տրանսպորտի միջոցներով իրականացված փոխադրումների հաշվին: Արձանագրվել է 2014 թվականի համեմատ բեռնափո­խադրումների ծավալի 8.8% աճ, ինչը պայմանավորված է եղել ավտոմոբիլային տրանսպորտով բեռնափոխադրումների 27.5% աճով` հիմնականում ներհան­րապետական բեռնափոխադրումների աճի հաշվին: Ընդհանուր օգտագործման տրանսպորտի մյուս տեսակներով բեռնափոխադրումների նվազում է արձանագրվել. երկաթուղային տրանսպորտով բեռնափոխադրումները նվազել են 17.2%-ով, որը պայմանավորված է հիմնականում ներհանրապետական բեռնա­փո­խա­դրումների 17.4% նվազմամբ, օդային տրանսպորտով*[[5]](#footnote-5)* և մայրուղային խողովակաշարային տրանսպորտով բեռնափո­խա­դրումները նույնպես նվազել են` համապատասխանաբար 1.9%-ով և 3.9%-ով:

Ընդհանուր օգտագործման տրանսպորտով ուղևորափոխադրումների ծավալը նվազել է հիմնականում ավտոմոբիլային տրանսպորտային միջոցներով իրականացված փոխադրումների կրճատման արդյունքում: 2015 թվականին ուղևորափոխադրումների ծավալը նվազել է 7.5%-ով: Ուղևորափոխադրումները նվազել են հիմնականում ավտոմոբիլային տրանսպորտով ուղևորափոխադրումների 8.2% նվազման հետևանքով: Երկաթուղային և օդային տրանսպորտով ուղևորափոխադրումները նույնպես նվազել են` համապատասխանաբար 7.7%-ով և 7.9%-ով:

2015 թվականին կապի ծառայությունները նվազման միտում են դրսևորել: Հեռուստառադիո-ծրագրերի կազմման և հեռարձակման, հեռահաղորդակցության գործունեությունից ստացված հասույթը նախորդ տարվա նկատմամբ նվազել է 6.3%-ով, ինչը հիմնականում պայմանավորված է եղել հեռահաղորդակցման ծառայությունների 6.7%-ով կրճատմամբ, ինչն էլ պատճառ է բջջային հեռահաղորդակցման ծառայությունների՝ և´ անվական, և´ իրական արտահայտությամբ 8.8% նվազման:

***Համախառն պահանջարկ***

2015 թվականի տնտեսական աճն ուղեկցվել է ներքին պահանջարկի նվազմամբ և զուտ արտահանման բարելավմամբ:

***Սպառում:*** Վերջնական սպառումը նվազել է՝ պայմանավորված մասնավոր հատվածի սպառման ծախսերի նվազմամբ, որի ազդեցությունը տնտեսության վրա մեղմվել է խթանող հարկաբյուջետային քաղաքականության միջոցով: 2015 թվականին վերջնական սպառումը նախորդ տարվա նկատմամբ իրական արտահայտությամբ նվազել է 6.5%-ով: Վերջնական սպառման կառուցվածքում պետական և մասնավոր սպառման տեսակարար կշիռները 2015 թվականին կազմել են համապատասխանաբար 15.1% և 84.9%, ընդ որում՝ խթանող հարկաբյուջետային քաղաքականության արդյունքում պետական սպառումը նախորդ տարվա համեմատ իրական արտահայտությամբ աճել է շուրջ 3.1%-ով, իսկ ներհոսող դրամական փոխանցումների նվազմամբ պայմանավորված մասնավոր հատվածի տնօրինվող եկամտի նվազման և վարկավորման ծավալների իրական նվազման հետևանքով մասնավոր սպառումն իրական արտահայտությամբ նվազել է 7.9%-ով:

***Ներդրումներ:*** Կապիտալ ներդրումները նվազել են՝ պայմանավորված մասնավոր ներդրումների նվազմամբ: 2015 թվականին կապիտալ ներդրումները նախորդ տարվա նկատմամբ իրական արտահայտությամբ նվազել են 5.1%-ով` պայմանավորված մասնավոր ներդրումների շուրջ 8.9% իրական նվազմամբ: Մասնավոր ներդրումների նվազմանը նպաստել են շինարարության նվազումը, տնտեսության իրական հատվածի վարկավորման ծավալների իրական նվազումը և օտարերկրյա ուղղակի ներդրումների նվազումը: Մասնավոր ներդրումների թույլ ակտիվության բացասական հետևանքները մեղմելու նպատակով իրականացվել է խթանող հարկաբյուջետային քաղաքականություն, որի արդյունքում 2015 թվականին պետական ներդրումներն իրական արտահայտությամբ աճել են 15.7%-ով:

Ներդրումների փոփոխությանը դրականորեն է նպաստել ծառայությունների և գյուղատնտեսության ճյուղում կատարված ներդրումների աճը, բացասական նպաստում է ունեցել արդյունաբերության ճյուղում կատարված ներդրումների նվազումը[[6]](#footnote-6):

***Զուտ արտահանում:*** Զուտ արտահանումը բարելավվել է՝ հիմնականում պայմանավորված ներմուծման նվազմամբ:2015 թվականին ապրանքների և ծառայությունների արտահանման իրական դրամային ծավալները նախորդ տարվա համեմատ աճել են 4.9%-ով` հիմնականում արտահանվող որոշ ապրանքատեսակների, որոշ երկրների նկատմամբ գնային մրցունակության բարելավման և հանքարդյունահանման ոլորտում նախկինում կատարված ներդրումներով պայմանավորված նոր հանքավայրերի շահագործման շնորհիվ: Մյուս կողմից, ապրանքների և ծառայությունների ներմուծումն իրական արտահայտությամբ նվազել է 16.3%-ով, ինչը հիմնականում պայմանավորված է եղել բնակչության տնօրինվող եկամտի իրական նվազմամբ և տնտեսական ակտիվության ցածր մակարդակով:

***Գներ և սակագներ:*** 2015 թվականի առաջին կիսամյակի ընթացքում 12-ամսյա գնաճն աստիճանաբար աճել է՝ մոտենալով նպատակային ցուցանիշի տատանումների թույլատրելի միջակայքի վերին սահմանին` կազմելով 5.5%: Տարվա երկրորդ կեսից 12-ամսյա գնաճը սկսել է նվազել` ձևավորելով ցածր գնաճային միջավայր՝ դեկտեմբերին արձանագրելով 0.1% գնանկում: Առաջին կիսամյակի ընթացքում ՀՀ ԿԲ-ն անփոփոխ է թողել վերաֆինանսավորման տոկոսադրույքը` 10.5%-ի մակարդակում, սակայն իրականացրել է մակրոպրուդենցիալ մի շարք միջոցառումներ[[7]](#footnote-7): Հաշվի առնելով տարվա երկրորդ կեսից առկա ցածր գնաճային միջավայրը և արտաքին ու ներքին հատվածից ոչ գնաճային ազդեցությունները` ՀՀ ԿԲ-ն աստիճանաբար իջեցրել է վերաֆինանսավորման տոկոսադրույքը՝ տարեվերջում սահմանելով 8.75%:

ՀՀ սպառողական շուկայում արձանագրված 0.1% 12-ամսյա գնանկումը առավելապես պայմանավորվել է պարենային ապրանքների (ներառյալ՝ ոգելից խմիչքը և ծխախոտ) ապրանքախմբում արձանագրված 3.7% գնանկումով (բացասական նպաստումը գնաճին` 1.8 տոկոսային կետ), ոչ պարենային ապրանքների խմբում արձանագրված 3.4% գնաճով (դրական նպաստումը գնաճին` 0.7 տոկոսային կետ) և բնակչությանը մատուցված ծառայությունների ոլորտում արձանագրված 3.2% սակագների հավելաճով (դրական նպաստումը գնաճին` 0.98 տոկոսային կետ): 2015 թվականի դեկտեմբերին էլեկտրաէներգիայի վաճառքի ծառայությունների սակագնի հավելաճի ազդեցությունը ՍԳԻ վրա կազմել է 0.7 տոկոսային կետ:

2015 թվականի միջին գնաճը կազմել է 3.7%, որը հիմնականում պայմանավորվել է պարենային ապրանքների (ներառյալ՝ ոգելից խմիչք և ծխախոտ) գների 3.0% աճով (նպաստումը գնաճին` 1.5 տոկոսային կետ), ոչ պարենային ապրանքների գների 5.6% աճով (նպաստումը գնաճին` 1.2 տոկոսային կետ) և ծառայությունների սակագների 3.0% աճով (նպաստումը գնաճին` 1 տոկոսային կետ):

***Աշխատանքի շուկա:*** Իրական և անվանական աշխատավարձերն աճել են` գերազանցելով վերջին տարիներին դրսևորած միտումները: 2015 թվականին միջին ամսական անվանական աշխատավարձը 2014 թվականի նկատմամբ աճել է 7.8%-ով` կազմելով 184647 դրամ[[8]](#footnote-8): Միջին ամսական անվանական աշխատավարձը պետական և ոչ պետական հատվածներում աճել է 8.8%-ով և 6.6%-ով` կազմելով համապատասխանաբար` 164889 և 212195 դրամ: Իրական աշխատավարձը 2014 թվականի համեմատ աճել է 3.9%-ով, իսկ իրական արտադրողականությունը` 8.9%-ով: Արդյունքում տնտեսությունում կրճատվել է միավոր աշխատուժի ծախսը՝ նպաստելով տնտեսության մրցունակության բարձրացմանը:

Գործազրկության մակարդակը 2015 թվականին աճի միտում է ցուցաբերել` աճելով 0.9 տոկոսային կետով և կազմելով 18.5%, որն ուղեկցվել է տնտեսական աճի տեմպի դանդաղեցմամբ:

***Արտաքին հատված***

2015 թվականին ընթացիկ հաշվի պակասուրդը կրճատվել է` բարելավելով նախորդ տարիների համապատասխան ցուցանիշը, ինչը հիմնականում պայմանավորված էր համախառն ազգային տնօրինվող եկամտի իրական նվազման հետևանքով ներմուծման նշանակալի անկմամբ: Այնուհանդերձ, 2015 թվականին ձևավորվել է տնտեսության արտաքին հատվածը բնութագրող մյուս ցուցանիշների վատթարացում. տարեսկզբից նվազել են Հայաստան ներհոսող տրանսֆերտները և գործոնային եկամուտները, որին զուգընթաց կրճատվել են նաև արտահանման ծավալները` հակազդելով ընթացիկ հաշվի բարելավմանը: Մյուս կողմից, Հայաստան ներհոսող տրանսֆերտների և գործոնային եկամուտների կրճատումը համախառն ազգային տնօրինվող եկամտի նվազման պատճառ է դարձել, որն էլ հանգեցրել է ներմուծվող ապրանքների սպառման անկմանը` արդյունքում բարելավելով ընթացիկ հաշիվը:

2015 թվականն առանձնացել է ապրանքների և ծառայությունների հաշվեկշռի զգալի բարելավմամբ` արտահանման նվազման համեմատ ներմուծման առաջանցիկ կրճատման հաշվին (համապատասխանաբար` 5.4%-ով և 20.3%-ով): Դրա հետ մեկտեղ տարվա ընթացքում արձանագրվել է սկզբնական և երկրորդային եկամուտների կրճատում (համապատասխանաբար 25.5%-ով և 29.5%-ով): Արդյունքում նշված գործոնները նպաստել են ընթացիկ հաշվի պակասուրդի[[9]](#footnote-9) կրճատմանը մինչև ՀՆԱ-ի 2.6%-ը` նախորդ տարվա ցուցանիշը բարելավելով 4.6 տոկոսային կետով (տե´ս Գծապատկեր 2):

**Գծապատկեր 2.** Ընթացիկ հաշվի դինամիկան և բաղադրատարրերը (մլն ԱՄՆ դոլար)

2015 թվականին ապրանքների գծով արտաքին առևտրի բացասական մնացորդը նախորդ տարվա համեմատ կրճատվել է մոտ 902 մլն ԱՄՆ դոլարով և կազմել է ՀՆԱ-ի 10.9%-ը (նախորդ տարի՝ 17.7%)` նպաստելով ընթացիկ հաշվի բարելավմանը:

Ապրանքների և ծառայությունների արտահանման կշիռը ՀՆԱ-ում (միջին հակումը) 2015 թվականին կազմել է 29.7% (նախորդ տարի՝ 28.5%): Ապրանքների և ծառայությունների ներմուծման միջին հակումը 2015 թվականին կազմել է 41.3%` նախորդ տարվա 47%-ի դիմաց:

*Արտաքին առևտուր (դոլարային արտահայտությամբ)****[[10]](#footnote-10)****:* 2015 թվականին կրճատվել են և՛ արտաքին առևտրաշրջանառությունը, և՛ առևտրային հաշվեկշռի բացասական մնացորդը:2015 թվականին ապրանքների գծով արտաքին առևտրի բացասական մնացորդը (տե´ս Գծապատկեր 3) կազմել է 1767.1 մլն ԱՄՆ դոլար` նախորդ տարվա նկատմամբ բարելավվելով 38.6%-ով (հիմնականում պայմանավորված ներմուծման կրճատմամբ)[[11]](#footnote-11):

***Գծապատկեր 3.*** Առևտրային հաշվեկշռի դինամիկան (մլն ԱՄՆ դոլար)

 Արտաքին ապրանքաշրջանառությունը 2015 թվականին կազմել է 4740.9 մլն ԱՄՆ դոլար` նախորդ տարվա համեմատ նվազելով շուրջ 20.6%-ով: Հաշվետու տարում դոլարային արտահայտությամբ նվազել են արտահանման և ներմուծման ծավալները. արտահանումը նվազել է 3.9%-ով` կազմելով 1486.9 մլն ԱՄՆ դոլար, իսկ ներմուծումը` 26.5%-ով և կազմել է 3254 մլն ԱՄՆ դոլար:

Ներմուծման ծավալները կտրուկ կրճատվել են, ընդ որում` ներմուծման անկումը տեղի է ունեցել գրեթե բոլոր ապրանքախմբերի գծով: 2015 թվականին ներմուծման նվազումը հիմնականում պայմանավորվել է արտահանման խնդիրներով և ներքին պահանջարկի կրճատմամբ: Մասնավորապես՝ նվազման 4.2 տոկոսային կետը պայմանավորվել է «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» ապրանքախմբով, որոնք միջանկյալ սպառման բնույթ ունեն (ներմուծվում են վերամշակման և հետագայում արտահանման նպատակով) և հաշվի առնելով ադամանդի արտահանման դժվարություններն արտաքին շուկաներում (խմբի արտահանումը կրճատվել է 10.6%-ով, այդ թվում` ադամանդի արտահանումը` 34.4%-ով)՝ կրճատվել է նաև համապատասխան հումքի ներմուծումը: Հաջորդ նշանակալի ազդեցությունը թողել է ներմուծման կառուցվածքում ամենամեծ` 19.8% կշիռ ունեցող «Հանքահումքային արտադրանք» ապրանքախումբը, որը ներմուծման նվազմանը ամենաբարձր` 4.8 տոկոսային կետ նպաստումն է ունեցել, ինչը հիմնականում պայմանավորված էր ներքին պահանջարկի կրճատմամբ` կապված բարենպաստ եղանակային պայմաններով (ձմռան տաք ամիսներով) և բնակչության էներգակիրների (այդ թվում` գազի) սպառման կրճատմամբ: Ներմուծման նվազմանը համապատասխանաբար 3.9 և 3.4 տոկոսային կետերով նպաստել է նաև «Մեքենաներ, սարքավորումներ և մեխանիզմներ» և «Վերգետնյա օդային և ջրային տրանսպորտի միջոցներ» ապրանքախմբերի նվազումը, ինչը հիմնականում բազային էֆեկտ ունի` պայմանավորված ինչպես 2014 թվականի տարեվերջի արտարժութային շուկայում տեղի ունեցած իրադարձություններով, այնպես էլ ԵԱՏՄ-ին միանալու հետ կապված՝ բնակչության կողմից ավտոմեքենաների և սարքավորումների մաքսատուրքի և գների աճի սպասումների արդյունքում 2014 թվականի ընթացքում այդ ապրանքների մեծ ծավալով ներկրմամբ: Մյուս բոլոր ապրանքախմբերը` բացառությամբ «Սարքեր և ապարատների» (դրական նպաստում), ներմուծման կրճատմանը փոքր նպաստումներ են ցուցաբերել:

Տարվա ընթացքում արձանագրվել է ներդրումային բնույթի[[12]](#footnote-12) ապրանքների ներմուծման 28.3% անկում` մոտ 5 տոկոսային կետով բացասաբար նպաստելով ներմուծմանը: Հումքային ապրանքների (այդ թվում՝ բնական գազի և նավթի) ներմուծման մոտ 23% նվազումը ներմուծմանը բացասաբար է նպաստել շուրջ 10 տոկոսային կետով, իսկ սպառողական բնույթի ապրանքների ներմուծման մոտ 15% անկումը` շուրջ 2.6 տոկոսային կետով:

Արտահանման կրճատումը հիմնականում պայմանավորվել է արտաքին պահանջարկի նվազմամբ, ինչպես նաև մետաղների միջազգային գների նվազման և դրամի իրական արժևորման հետևանքով արտահանվող ապրանքների մրցունակության անկմամբ: 2015 թվականի արդյունքներով արտահանման անկմանը (3.9%) նշանակալի նպաստում են ունեցել «Ոչ թանկարժեք մետաղներ և դրանցից պատրաստված իրեր» (4.7 տոկոսային կետ) և «Պատրաստի սննդի արտադրանք» (2.0 տոկոսային կետ) ապրանքախմբերը` կրելով հիմնական գործընկեր երկրների տնտեսական անբարենպաստ զարգացումների ազդեցությունը: Մյուս կողմից արտահանման անկմանը հակազդել են հիմնականում «Հանքահումքային արտադրանք» (5 տոկոսային կետ) և «Մանածագործական իրեր» (2 տոկոսային կետ) ապրանքախմբերը: Հայրենական ապրանքների նկատմամբ արտաքին պահանջարկի նվազումը մասամբ պայմանավորված է դոլարի նկատմամբ գործընկեր երկրների ազգային արժույթների ավելի խորը արժեզրկմամբ, ինչը հանգեցրել է ՀՀ դրամի իրական արդյունավետ փոխարժեքի արժևորմանը և դրա հետևանքով արտահանվող ապրանքների մրցունակության անկմանը:

*Նորմալացված առևտրային հաշվեկշիռ[[13]](#footnote-13):* Տնտեսական անվտանգությունը բնութագրող ցուցանիշներից է նորմալացված առևտրային հաշվեկշռի գործակիցը, որը հիմնականում պայմանավորված դոլարային արտահայտությամբ արտահանման առաջանցիկ աճով (ներմուծման առաջանցիկ անկմամբ)[[14]](#footnote-14)՝ հետճգնաժամային տարիներին բարելավվել է` 2015 թվականին կազմելով -0.37 և շարունակելով վերջին տարիներին ձևավորված բարելավման միտումը (տե´ս Գծապատկեր 4):

***Գծապատկեր 4.*** Նորմալացված առևտրային հաշվեկշռի գործակիցը

Ներմուծման ծածկման գործակիցը գտնվում է իր պատմական առավելագույն մակարդակին` հիմնականում պայմանավորված ներմուծման կտրուկ անկմամբ: 2015 թվականի ընթացքում ներմուծման ծածկման գործակիցը նախորդ տարվա համեմատ աճել է 11.4 տոկոսային կետով` արտահանման հաշվին ֆինանսավորվել է ապրանքների և ծառայությունների ներմուծման 72.1%-ը (տե´ս Գծապատկեր 5):

***Գծապատկեր 5.***Ներմուծման ծածկման գործակիցը, տոկոսներով

*Ներճյուղային առևտուր*[[15]](#footnote-15)*:* 2015 թվականի ՀՀ ներճյուղային առևտրի մակարդակի վերլուծությունը վկայում է «Պատրաստի սննդի արտադրանք», «Ոչ թանկարժեք մետաղներ և դրանցից պատրաստված իրեր», ինչպես նաև «Հանքահումքային արտադրանք», «Կաշվի հումք, կաշի, մորթի և դրանցից պատրաստված իրեր», «Թանկարժեք ու կիսաթանկարժեք քարեր, թանկարժեք մետաղներ և դրանցից իրեր», «Արվեստի ստեղծագործություններ» և «Մանածագործական իրեր» ապրանքախմբերի գծով երկկողմանի արտաքին առևտրի մասին (տե´ս Գծապատկեր 6): Ընդ որում, նշված առաջին երեք խմբերի երկկողմանի արտաքին առևտուրը վերջին տարիներին համեմատաբար կայուն է:

***Գծապատկեր 6.*** 2015 թվականի ներճյուղային առևտուրը

Գծապատկերում դրական և բացասական նշանները տրամադրում են լրացուցիչ տեղեկատվություն և պայմանավորված են համապատասխան ապրանքախմբերի արտաքին առևտրային հաշվեկշռի դրական կամ բացասական մնացորդով: «Արվեստի ստեղծագործություններ» և «Թանկարժեք ու կիսաթանկարժեք քարեր, թանկարժեք մետաղներ և դրանցից իրեր» (լրիվ երկկողմանի առևտուր) ապրանքախմբերի դրական առևտրային մնացորդները վկայում են մեր երկրի կողմից այդ ապրանքատեսակների գծով արտաքին աշխարհի պահանջարկը բավարարելու մասին:

Մնացած ապրանքախմբերի գծով տեղի է ունեցել մեծամասամբ միակողմանի առևտուր` ներքին պահանջարկը բավարարելու ուղղությամբ (բացասական առևտրային մնացորդ):

*Բացահայտված համեմատական առավելության գործակից[[16]](#footnote-16):*Բացահայտված համեմատական առավելության գործակցի վերլուծությունը վկայում է որոշ ապրանքատեսակների գծով համաշխարհային շուկայում Հայաստանի համեմատական առավելության մասին (տե´ս Գծապատկեր 7): Նշված ապրանքատեսակներից են Հայաստանից արտահանվող հետևյալ ապրանքները. ոգելից խմիչքներ և ծխախոտ («Պատրաստի սննդի արտադրանք» ապրանքախումբ), անմշակ ոսկի («Թանկարժեք ու կիսաթանկարժեք քարեր, թանկարժեք մետաղներ և դրանցից իրեր»), պղնձե ոլորված լարեր, հաղորդալարեր և պղնձյա գամեր («Ոչ թանկարժեք մետաղներ և դրանցից պատրաստված իրեր»), բնական մեղր («Կենդանի կենդանիներ և կենդանական ծագման արտադրանք»), քար` մշակած հուշարձանների կամ շինարարության համար և ապրանքներ քարից («Իրեր քարից, գիպսից, ցեմենտից»), կարբիդ («Հանքահումքային արտադրանք») և այլ ապրանքատեսակներ:

***Գծապատկեր 7.*** Բացահայտված համեմատական առավելության գործակից

*Արտաքին առևտուրն ըստ գործընկեր երկրների:* Հիմնական գործընկեր երկրների կազմը գրեթե չի փոփոխվել, մինչդեռ ըստ աշխարհագրական կառուցվածքի արտաքին առևտրի կշիռները փոխվել են հօգուտ ԱՊՀ երկրների: 2015 թվականի արտաքին առևտրաշրջանառության 29.1%-ը բաժին է ընկել ԱՊՀ, 25.7%-ը` ԵՄ և 45.2%-ը այլ երկրներին` նախորդ տարվա համապատասխանաբար 28.8%, 26.8% և 44.4%-ի դիմաց:

2015 թվականին ԱՊՀ երկրների նպաստումը եղել է բացասական հետևյալ չափերով. ՀՀ արտահանմանը 5.8, և ՀՀ ներմուծմանը 5.7 տոկոսային կետերով: ԵՄ երկրները նույնպես բացասական են նպաստել, համապատասխանաբար` 1.6 արտահանման և 8 տոկոսային կետ ներմուծման ծավալներին: Մնացած երկրների նպաստումը 2015 թվականի ներմուծման կրճատմանը կազմել է 12.7 տոկոսային կետ, մինչդեռ դեպի այլ երկրներ արտահանման ծավալներն աճել են` նպաստելով ՀՀ արտահանման աճին (հակազդելով արտահանման նվազմանը) 3.5 տոկոսային կետով: Արդյունքում, արտաքին առևտրի աշխարհագրական կառուցվածքում այլ երկրներից ներմուծման կշիռը տարվա ընթացքում նվազել է 1.6 տոկոսային կետով (ըստ ապրանքի ծագման երկրի հատկանիշի), իսկ արտահանման կշիռն ավելացել է 5.5 տոկոսային կետով:

2015 թվականին ՀՀ խոշոր առևտրային գործընկեր-երկրների շրջանակում ընդգրկված էին. Չինաստանը (առևտրաշրջանառության 10.2%, նախորդ տարվա 9.8%-ի դիմաց), Գերմանիան (համապատասխանաբար` 7.3% և 7.4%), Իրանը (5.8% և 4.9%), Իտալիան (4.2% և 3.6%), Վրաստանը (3.9% և 2.6%), ԱՄՆ-ն (3.4% և 3.7%), Թուրքիան (2.9% և 3.9%), Կանադան (2.7% և 1.9%), Իրաքը (2.8% և 1.8%), ինչպես նաև ԱՊՀ երկրներից` Ռուսաստանը (24.8% և 24%) և Ուկրաինան (2.8% և 3.6%): Վերջիններիս բաժին է ընկել ՀՀ և ԱՊՀ երկրների միջև 2015 թվականին կատարված ապրանքաշրջանառության մոտ 95 տոկոսը: Հանրապետության թվով 38 հիմնական գործընկեր երկրները մեծամասամբ (89.5%-ով) հանդիսանում են ԱՀԿ անդամ պետություններ:

*Երկկողմանի փոխարժեք:* ՀՀ դրամի փոխարժեքը ԱՄՆ դոլարի նկատմամբ դրսևորել է հարաբերական կայուն վարքագիծ: 2015 թվականի դեկտեմբեր ամսին փոխարժեքը կազմել է 482.9 դրամ մեկ ԱՄՆ դոլարի դիմաց, որը նախորդ տարվա դեկտեմբերին ձևավորված միջին փոխարժեքի (463.5) նկատմամբ արժեզրկվել է 4%-ով: Իսկ տարեկան միջին փոխարժեքը կազմել է 477.9 դրամ մեկ ԱՄՆ դոլարի դիմաց. նախորդ տարվա միջինի (415.9) նկատմամբ գրանցվել է դրամի անվանական արժեքի 13% արժեզրկում (2014-ին` 1.5% արժեզրկում): Ըստ էության, փոխարժեքի նման վարքագիծը համաշխարհային տնտեսության և տարածաշրջանային զարգացումների արդյունք էր:

***Գծապատկեր 8.*** ԱՄՆ դոլար/ՀՀ դրամ փոխարժեքի (կուտակային) փոփոխության դինամիկան (նախորդ տարվա նույն ժամանակահատվածի համեմատ, %)

2015 թվականին ՀՀ դրամի փոխարժեքը եվրոյի նկատմամբ նախորդ տարվա համեմատությամբ արժևորվել է 4.05%-ով, սակայն պետք է նշել, որ 2015 թվականի հունվար-մայիսից մինչև հունվար-նոյեմբեր նկատվել է եվրոյի նկատմամբ ՀՀ դրամի փոխարժեքի արժևորման տեմպերի դանդաղման միտում: Իսկ ՌԴ ռուբլու նկատմամբ ՀՀ դրամի փոխարժեքը 2015 թվականի տարեսկզբի համեմատ թեև հիմնականում դրսևորել է արժևորման տեմպերի դանդաղման միտում, այնուամենայնիվ նախորդ տարվա համեմատությամբ այն դեռևս շարունակել է մնալ էականորեն արժևորված. 2015 թվականին ՀՀ դրամի միջին փոխարժեքը ՌԴ ռուբլու նկատմամբ նախորդ տարվա համեմատությամբ արժևորվել է 39.2%-ով:

*Արդյունավետ փոխարժեք:* Իրական արդյունավետ փոխարժեքը` չնայած արժևորման տեմպի հետևողական դանդաղմանը, այնուամենայնիվ, շարունակում է մնալ զգալի արժևորված` իր բացասական ազդեցությունը թողնելով հայրենական ապրանքների արտաքին մրցունակության վրա: Արտաքին առևտրի տեսանկյունից առավել կարևոր արժույթներից բաղկացած «զամբյուղի» նկատմամբ ՀՀ ազգային արժույթը 2015 թվականին նախորդ տարվա համեմատ արժևորվել է 10.6%‑ով (անվանական արդյունավետ փոխարժեք), ինչը նշանակում է, որ ՀՀ դրամը արժևորվել է (դրամի դիրքերը ուժեղացել են) հիմնական արժույթների միավորված գնի համեմատ, քանի որ վերոնշյալ «զամբյուղում» ընդգրկված մնացած երկրների արժույթները միջին հաշվով ԱՄՆ դոլարի նկատմամբ արժեզրկվել են ավելի շատ (մոտ 23.6%-ով), քան ՀՀ դրամը (13%-ով): Հիմնականում պայմանավորված անվանական արդյունավետ փոխարժեքի վարքագծով` իրական արդյունավետ փոխարժեքի 2015 թվականի միջին արժևորումը կազմել է 6.3% (տե´ս Գծապատկեր 9):

***Գծապատկեր 9.*** Իրական արդյունավետ փոխարժեքի (կուտակային) փոփոխության դինամիկան (նախորդ տարվա նույն ժամանակահատվածի նկատմամբ, %)

***Ֆինանսական շուկա***

Փողի բազան ընդլայնվել է ՀՀ ԿԲ զուտ արտաքին ակտիվների համալրման հաշվին, ինչը զուգորդվել է ՀՀ ԿԲ զուտ ներքին ակտիվների նվազմամբ: 2015 թվականի տարեվերջին փողի բազան կազմել է շուրջ 921.3 մլրդ դրամ` տարեսկզբի համեմատ աճելով 3.9%-ով: Ընդ որում, զուտ արտաքին ակտիվները աճել են 26.6%-ով, իսկ զուտ ներքին ակտիվերը՝ նվազել 14.1%-ով:

Նույն ժամանակահատվածում փողի բազայում ԿԲ-ից դուրս կանխիկը աճել է 0.3%-ով (տեսակարար կշիռը փողի բազայում կազմել է շուրջ 45%), իսկ պարտադիր պահուստները դրամով նվազել են 3.6%-ով և արտարժույթով աճել` 34.5%-ով (տեսակարար կշիռը փողի բազայում կազմել է համապատասխանաբար 35% և 20%):

2015 թվականի տարեվերջին փողի զանգվածը կազմել է 1,855.7 մլրդ դրամ` տարեսկզբի նկատմամբ աճելով 10.8%-ով: Ընդ որում, զուտ արտաքին ակտիվների աճը կազմել է 44.2%, իսկ զուտ ներքին ակտիվների նվազումը` 1.5%:

Փողի զանգվածում բանկային համակարգից դուրս կանխիկը նվազել է 0.8%-ով, դրամային ավանդները ապահովել են փողի զանգվածի աճի ընդամենը 2.7 տոկոսային կետը, իսկ արտարժույթով ավանդները` 8.3 տոկոսային կետը[[17]](#footnote-17):

2015 թվականի ընթացքում դոլարայնացման մակարդակը շարունակել է աճել, բայց դանդաղ տեմպով, ի տարբերություն 2014 թվականին արձանագրված աճին: Արտարժութային ավանդներ/փողի զանգված հարաբերակցությունը նախորդ տարվա դեկտեմբերի նկատմամբ աճել է 2.5 տոկոսային կետով, կազմելով` 53.6% (2014 թվականին աճը կազմել է 6 տոկոսային կետ, կազմելով 51.1%): Դոլարային ավանդների կշիռն ընդհանուր ավանդների մեջ կազմել է 65.9% (աճը` 1.4%):

Ֆինանսական շուկայում նկատվել է վարկավորման ծավալների զգալի նվազում և տոկոսադրույքների սպրեդի նվազում:

Առևտրային բանկերի կողմից ռեզիդենտներից և ոչ ռեզիդենտներից ներգրավված ավանդները 2015 թվականին նախորդ տարվա նկատմամբ աճել են 11%-ով: ՀՀ դրամային ավանդների միջին ամսական տոկոսադրույքը 2015 թվականի դեկտեմբերին կազմել է 14.09%, 2014 թվականի 12.53%-ի համեմատ (մինչև մեկ տարի ժամկետով):

Առևտրային բանկերի կողմից ռեզիդենտներին և ոչ ռեզիդենտներին տրամադրված վարկերի ծավալները 2015 թվականին նախորդ տարվա նկատմամբ զգալիորեն նվազել են՝ կազմելով -3.2%[[18]](#footnote-18) 2014 թվականի 21.7%-ի դիմաց (վարկավորման ընդհանուր կառուցվածքում գերակշռում են արտարժույթով վարկերը 65.7%): ՀՀ դրամով վարկավորման միջին ամսական տոկոսադրույքը 2015 թվականի դեկտեմբերին կազմել է 15.96%, 2014 թվականի նույն ամսում արձանագրված 16.21%-ի համեմատ (մինչև մեկ տարի ժամկետով):

Առևտրային բանկերի մինչև մեկ տարի ժամկետով ՀՀ դրամով ներգրավված ավանդների և վարկերի միջին ամսական տոկոսադրույքների միջև սպրեդը 2015 թվականին 2014 թվականի նկատմամբ նվազել է 2.5 տոկոսային կետով և կազմել 3.4 տոկոսային կետ:

2015 թվականի ընթացքում ՀՀ պետական պարտատոմսերի շուկայում նկատվել է միջին կշռված եկամտաբերության աճ (շուրջ 4.8 տոկոսային կետով): Այսպես, եթե 2014 թվականին տեղաբաշխված պետական արժեթղթերի միջին կշռված եկամտաբերությունը կազմել է 9.8%, ապա 2015 թվականին այն կազմել է 14.6%: Նույն ժամանակահատվածում տեղաբաշխված պետական արժեթղթերի ծավալը կազմել է 143.9 մլրդ դրամ, 2014 թվականի` 79.8 մլրդ դրամի դիմաց, իսկ միջին ժամկետայնությունը` 1939 օր, 2014 թվականի 2049-ի համեմատ:

2015 թվականին պետական (շուկայական) պարտատոմսերի նկատմամբ պահանջարկը գերազանցել է թողարկման ցուցանիշը 1.67 անգամ (2014թ-ին` 2.45), իսկ տեղաբաշխում/թողարկում հարաբերակցության միջին մեծությունը կազմել է 0.97 (2014թ-ին` 0.96):

ՀՀ եվրոպարտատոմսերի շուկայում ևս նկատվել է միջին կշռված եկամտաբերության աճ:Միջազգային կապիտալի շուկայում 2013 թվականին 6.25% եկամտաբերությամբ թողարկված պետական արտարժութային պարտատոմսերի եկամտաբերությունը 2015 թվականի տարեվերջին կազմել է 6.76%, 2014 թվականի տարեվերջին արձանագրված 6.21%-ի դիմաց: Իսկ 2015 թվականին 7.50% եկամտաբերությամբ թողարկված պետական արտարժութային պարտատոմսերի եկամտաբերությունը 2015 թվականի տարեվերջին կազմել է 7.58%: Եկամտաբերության աճը պայմանավորվել է նաև ԱՄՆ դոլարի այլ արժույթների նկատմամբ արժևորմամբ:

**Աղյուսակ 1.** Ֆինանսական շուկայի տոկոսադրույքները 2015թ.

|  |  |
| --- | --- |
| Ամիսներ | 2015 |
| I | II | III | IV | V | VI | VII | VIII | IX | X | XI | XII |
| Առևտրային բանկերի վարկեր\* | 16.8 | 18.7 | 19.1 | 17.1 | 17.7 | 17.3 | 18.2 | 18.9 | 17.9 | 16.5 | 17.0 | 15.9 |
| Առևտրային բանկերի ավանդներ\* | 12.1 | 13.9 | 15.2 | 13.3 | 15.3 | 14.8 | 14.4 | 12.3 | 14.1 | 15.2 | 15.1 | 14.1 |
| ՀՀ ԿԲ ռեպո գործառնություններ  | 9.50 | 10.50 | 10.50 | 10.50 | 10.50 | 10.50 | 10.50 | 10.25 | 10.25 | 10.25 | 9.75 | 8.75 |

\* Հաշվարկված է մինչև մեկ տարի ժամկետով, միայն դրամով տրամադրված վարկերի և ներգրավված ավանդների համար (առանց միջբանկային շուկայի):

***Հարկաբյուջետային հատված***

Հարկաբյուջետային քաղաքականության ազդեցությունը տնտեսության վրա եղել է առավելապես խթանող:

2015 թվականի արդյունքներով պետական բյուջեի ընդհանուր եկամուտները կազմել են ՀՆԱ-ի 23.1%-ը նախորդ տարվա 23.6%-ի դիմաց, իսկ հարկային եկամուտները՝ ՀՆԱ-ի 21.2%-ը նախորդ տարվա 22%-ի դիմաց: Նախորդ տարվա նկատմամբ պետական բյուջեի եկամուտների անվանական աճը կազմել է 2%, իսկ հարկային եկամուտների և պետական տուրքերի գծով` 0.4%: Ընդ որում, հարկային եկամուտների աճը հիմնականում պայմանավորվել է եկամտային հարկի և մաքսատուրքերի աճերով:

ՀՆԱ-ի նկատմամբ պետական բյուջեի ծախսերի ցուցանիշը 2015 թվականի արդյունքներով նախորդ տարվա նկատմամբ աճել է 2.4 տոկոսային կետով՝ կազմելով 27.9%: Ընթացիկ ծախսերը կազմել են ՀՆԱ-ի 24.5%-ը նախորդ տարվա 22.7%-ի դիմաց, իսկ ոչ ֆինանսական ակտիվների գծով ծախսերը կազմել են ՀՆԱ-ի 3.4%-ը` նախորդ տարվա 2.8%-ի դիմաց: Ընդ որում, ընթացիկ ծախսերը նախորդ տարվա նկատմամբ աճել են 12.5%-ով՝ պայմանավորված հիմնականում սոցիալական նպաստների և կենսաթոշակների, աշխատավարձի, ապրանքների ու ծառայությունների և այլ ծախսերի աճով: Իսկ ոչ ֆինանսական ակտիվների գծով ծախսերի աճը կազմել է 26%:

Պետական բյուջեի պակասուրդի աճը առավելապես պայմանավորված է եղել տարվա ընթացում դրսևորվող դանդաղ տնտեսական աճը խթանելու հարկաբյուջետային քաղաքականությամբ:Պետական բյուջեի պակասուրդը 2015 թվականին կազմել է ՀՆԱ-ի 4.8%-ը, նախորդ տարվա 1.9%-ի համեմատ: Պակասուրդի ֆինանսավորման գերակշիռ մասը կատարվել է արտաքին աղբյուրներից միջոցների ներգրավմամբ, ինչով էլ պայմանավորված արձանագրվել է պետական պարտք/ՀՆԱ ցուցանիշի աճ 2014 թվականի համեմատ, շուրջ 5 տոկոսային կետով, կազմելով` 48.7%: 2015 թվականի արտաքին պետական պարտք/ՀՆԱ ցուցանիշը կազմել է 41.4%, նախորդ տարվա 37.1%-ի համեմատ:

*Հարկաբյուջետային ազդակը:* 2015 թվականին իրականցված հարկաբյուջետային քաղաքականության ազդեցությունն ամբողջական պահանջարկի վրա ունեցել է ընդլայնող ազդեցություն (2.78% ընդլայնող հարկաբյուջետային ազդակ), ընդ որում, եկամուտների 0.74% և ծախսերի՝ 2.04% ընդլայնող ազդեցությամբ պայմանավորված:

**Գծապատկեր 10.** Հարկաբյուջետային ազդակը 2009 թվականից

1. Այսուհետ ներկայացված են ճյուղերի համախառն թողարկումների ցուցանիշները: [↑](#footnote-ref-1)
2. Պղնձի գները նվազել են 19,7%-ով, աղբյուրը՝ http://www.imf.org/external/np/res/commod/index.aspx [↑](#footnote-ref-2)
3. 2015 թվականի դեկտեմբերին 2014 թվականի դեկտեմբերի նկատմամբ շինարարության վարկավորման ծավալները նվազել են շուրջ 14%ով: [↑](#footnote-ref-3)
4. 2015 թվականի դեկտեմբերին 2014 թվականի դեկտեմբերի նկատմամբ առևտրի վարկավորման ծավալները նվազել են շուրջ 10%-ով: [↑](#footnote-ref-4)
5. Այն իր մեջ ներառում է նաև այլ երկրների ավիաընկերությունների ինքնաթիռներով իրականացված բեռնա­փո­խա­դրումները: [↑](#footnote-ref-5)
6. Ներդրումների ճյուղային կառուցվածքի ցուցանիշները վերաբերում են ներդրումների կապիտալ շինարարությանն ուղղվող մասին: Ավելի մանրամասն տե´ս «Շինարարություն» հատվածում: [↑](#footnote-ref-6)
7. ՀՀ-ում գործող բանկերի կողմից միջազգային ֆինանսական կազմակերպություններից ներգրավված 2 տարի և ավելի ժամկետայնությամբ միջոցները ենթակա են 0-ական կամ նվազեցված դրույքաչափով պահուստավորման: Մակրոպրուդենցիալ միջոցառումների շրջանակներում մեղմացվել են արտաքին վարկանիշերի առկայության դեպքում ռեզիդենտ ոչ ֆինանսական կազմակերպությունների նկատմամբ պահանջների և արտահանմամբ զբաղվող վարկառուների արտարժութային վարկերի համար սահմանվող ռիսկի կշիռները: [↑](#footnote-ref-7)
8. 2015թ. միջին ամսական անվանական աշխատավարձի ցուցանիշները ներկայացված են աճողական կարգով: Ներառված չեն փոքր և գերփոքր կազմակերպությունների ցուցանիշները: [↑](#footnote-ref-8)
9. 2012 թվականից ընթացիկ հաշիվ/ՀՆԱ ցուցանիշի հաշվարկման հիմքում ընկած են ԱՀՀ-2008 (2008թ. Ազգային հաշիվների համակարգի) ներդրմամբ պայմանավորված՝ ՀՆԱ-ի վերանայված ցուցանիշները: [↑](#footnote-ref-9)
10. Արտանահումը ՖՕԲ, ներմուծումը` ՍԻՖ գներով: [↑](#footnote-ref-10)
11. Արտաքին առևտրի բացասական հաշվեկշիռը` արտահանումը և ներմուծումը հաշվարկած ՖՕԲ գներով, 2015 թվականին կազմել է 1266 մլն ԱՄՆ դոլար: [↑](#footnote-ref-11)
12. ՀՀ արտաքին արևտրի ըստ ապրանքների լայն տնտեսական դասակարգումը ՀՀ ՖՆ գնահատականներն են, որտեղ որպես ներդրումային բնույթի դիտարկվել են «Մեքենաներ, սարքավորումներ, մեխանիզմներ», «Սարքեր և ապարատներ» և «Տարբեր արդյունաբերական ապրանքներ» ապրանքային խմբերը: [↑](#footnote-ref-12)
13. Նշված ցուցանիշը հաշվարկվում է որպես առևտրային հաշվեկշռի և ապրանքաշրջանառության հարաբերակցություն և ցույց է տալիս թե միավոր արտաքին ապրանքաշրջանառության մեջ որքան զուտ արտահանված ապրանք կա: [↑](#footnote-ref-13)
14. 2010-2015 թվականներին արտահանման միջին աճը կազմել է 14.3%՝ ներմուծման 0.6% աճի պայմաններում: [↑](#footnote-ref-14)
15. Ներճյուղային առևտուրը տեղի է ունենում, երբ երկիրը և´ ներմուծում, և´ արտահանում է առանձին ճյուղում արտադրվող ապրանքատեսակները: Ներճյուղային առևտրի գործակիցն իրենից ներկայացնում է արտահանման և ներմուծման բացարձակ արժեքով փոքրի հարաբերակցությունը մեծին: «0» նշանակում է լրիվ միակողմանի, իսկ «1»՝ լրիվ երկկողմանի առևտուր: [↑](#footnote-ref-15)
16. Բացահայտված համեմատական առավելության գործակիցը որոշվում է որպես երկու կշիռների հարաբերակցություն. ՀՀ արտահանման մեջ յուրաքանչյուր ապրանքախմբի կշիռը հարաբերած է համաշխարհային տնտեսության արտահանման մեջ համապատասխան ապրանքախմբի կշռին, և եթե այդ հարաբերակցությունը մեծ է 1-ից, ապա նշանակում է, որ տվյալ ապրանքախմբով երկիրն ունի բացահայտված համեմատական առավելություն: Գծապատկերում ներկայացված են UN Comtrade տվյալների բազայի 2014 թվականի տվյալներով տրված գնահատականները, քանի որ Միջազգային առևտրի վիճակագրության 2015 թվականի տվյալները դեռևս բացակայում են (2016թ. ապրիլի 1-ի դրությամբ): [↑](#footnote-ref-16)
17. Նշենք, որ փողի ագրեգատներում ոչ ռեզիդենտների ավանդները չեն ընդգրկվում: [↑](#footnote-ref-17)
18. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-18)